奉和襲美太湖詩二十首 以毛公泉獻大諫清河公
作者：陸龜蒙
朝代：唐

paragraphs: 先生鍊飛精，羽化成翩翻。
荒壇與古甃，隱軫清泠存。
四面蹙山骨，中心含月魂。
除非紫水脉，即是金沙源。
香實灑桂蘂，甘惟漬雲根。
向來探幽人，酌罷祛蒙昏。
況公珪璋質，近處諫諍垣。
又聞虛靜姿，早挂冰雪痕。
君對瑤華味，重獻蘭薰言。
當應滌煩暑，朗詠翬飛軒。
我願得一掬，攀天呌重閽。
霏霏散爲雨，用以移焦原。